Avainsanat

Tiivistelmä



Avainsanat

1 Kilpailu - Kartellit tai muut yhteisjärjestelyt - Yritysten väliset sopimukset - Kilpailua rajoittava vaikutus - Ylellisyyskosmetiikka - Yhteisön sisällä tapahtuvaa jakelua koskeva sopimus - Velvollisuus jälleenmyydä vain sopimusalueella sijaitseville asiakkaille ja kielto jälleenmyydä sopimusalueen ulkopuolelle, mitä ei voida hyväksyä

(EY:n perustamissopimuksen 85 artiklan 1 kohta)

2 Kilpailu - Kartellit tai muut yhteisjärjestelyt - Yritysten väliset sopimukset - Vaikutus jäsenvaltioiden väliseen kauppaan - Arviointiperusteet - Merkityksetön vaikutus markkinoihin - Sopimus, jota ei ole kielletty

(EY:n perustamissopimuksen 85 artiklan 1 kohta)

3 Kilpailu - Kartellit tai muut yhteisjärjestelyt - Yritysten väliset sopimukset - Kilpailua rajoittava vaikutus - Vaikutus jäsenvaltioiden väliseen kauppaan - Yhteisön ulkopuolisella alueella sovellettava jakelusopimus - Velvollisuus viedä tuotteita yhteisön ulkopuolisiin maihin ja kielto tuoda niitä takaisin yhteisöön ja myydä niitä siellä - Kilpailua rajoittavan tarkoituksen puuttuminen - Kansallisen tuomioistuimen tekemä kilpailua rajoittavien vaikutusten arviointi - Poikkeuslupapäätöksen kohteena olevan yhteisön sisäistä jakelua koskevan valikoivan jakeluverkoston olemassaolo - Vaikutuksettomuus

(EY:n perustamissopimuksen 85 artiklan 1 ja 3 kohta)

Tiivistelmä

4 Tuottajan ja jälleenmyyjän välinen sopimus, joka on tarkoitettu sovellettavaksi yhteisön alueella ja jonka tarkoituksena on poistaa jälleenmyyjältä asiakkaidensa valintaa koskeva kaupallinen vapaus asettamalla jälleenmyyjälle velvollisuus myydä vain sopimusalueella sijaitseville asiakkaille, rajoittaa kilpailua perustamissopimuksen 85 artiklan 1 kohdassa tarkoitetulla tavalla.

Lisäksi sopimuksen, jossa jälleenmyyjälle asetetaan velvollisuus olla myymättä sopimustuotteita sopimusalueen ulkopuolelle, tarkoituksena on estää rinnakkaistuonti yhteisön alueelle ja rajoittaa näin kilpailua yhteismarkkinoilla. Tällaiset määräykset, jotka sisältyvät yhteisön sisällä tapahtuvaa jakelua koskeviin sopimuksiin, ovat siis jo luonteensa puolesta kilpailun rajoituksia.

5 Jotta päätös, sopimus tai menettelytapa on omiaan vaikuttamaan jäsenvaltioiden väliseen kauppaan, on oltava nähtävissä riittävällä todennäköisyydellä ja kaikkien asiaan vaikuttavien oikeudellisten ja tosiasiallisten seikkojen perusteella, että niillä voi tosiasiallisesti tai mahdollisesti olla välillistä tai välitöntä vaikutusta jäsenvaltioiden väliseen kauppaan tavalla, joka voisi haitata jäsenvaltioiden välisten yhtenäismarkkinoiden toteuttamista. Tämän lisäksi vaaditaan, ettei tämä vaikutus ole merkityksetön.

Sitä vaikutusta, joka sopimuksella voi olla jäsenvaltioiden väliseen kauppaan, on arvioitava ottaen erityisesti huomioon osapuolten asema ja merkitys kyseisten tuotteiden markkinoilla. Niinpä edes sopimukseen, jossa sovitaan ehdottamasta aluesuojasta, ei sovelleta perustamissopimuksen 85 artiklassa määrättyä kieltoa, jos se vaikuttaa markkinoihin ainoastaan merkityksettömällä tavalla, ottaen huomioon osapuolten heikko asema kyseisten tuotteiden markkinoilla.

6 Jakelusopimuksella, joka on tarkoitettu sovellettavaksi yhteisön ulkopuolisella alueella ja joka sisältää velvollisuuden viedä tuotteita yhteisön ulkopuolisiin maihin ja kiellon tuoda tuotteita takaisin yhteisöön ja myydä niitä siellä, ei voida katsoa olevan tarkoituksena rajoittaa tuntuvasti kilpailua yhteismarkkinoilla eikä sen voida katsoa sellaisenaan olevan omiaan vaikuttamaan jäsenvaltioiden väliseen kauppaan tai olevan jo luonteensa takia perustamissopimuksen 85 artiklan 1 kohdan vastainen. Tällaisessa sopimuksessa olevia määräyksiä on tulkittava siten, ettei niillä ole tarkoitus estää rinnakkaistuontia eikä sopimustuotteiden markkinoille saattamista yhteisön alueella, vaan niillä on tarkoitus taata tuottajalle se, että sen tuotteet saavuttavat jalansijaa yhteisön ulkopuolella sijaitsevilla markkinoilla siten, että sopimustuotteita myydään riittävän suuri määrä näillä markkinoilla.

Vaikka kyseisillä määräyksillä ei sellaisenaan ole tarkoitus estää, rajoittaa tai vääristää kilpailua yhteismarkkinoilla 85 artiklan 1 kohdassa tarkoitetulla tavalla, kansallisen tuomioistuimen tehtävänä on kuitenkin varmistaa, ettei niistä seuraa, että kilpailu estyy, rajoittuu tai vääristyy ottaen huomioon se taloudellinen ja oikeudellinen yhteys, johon ne kuuluvat.

Perustamissopimuksen 85 artiklan 1 kohdan vastaista on se, että johonkin yhteisön jäsenvaltioon sijoittautunut tavarantoimittaja kieltää toiseen jäsenvaltioon sijoittautuneelta jakeluyritykseltä, jonka tehtäväksi se antaa tuotteidensa jakelun yhteisön ulkopuolella olevalla alueella, kokonaan tuotteen myynnin muualla kuin sopimusalueella, mukaan lukien yhteisön alueella, eli tuotteen myynnin siellä suoraan ja tuotteen tuonnin takaisin sopimusalueelta, jos tämän kiellon seurauksena kilpailu yhteisössä estyy, rajoittuu tai vääristyy ja jos kiellolla voi olla vaikutusta jäsenvaltioiden väliseen kauppaan. Näin voi tapahtua, jos kyseisten tuotteiden markkinoille yhteisössä on tyypillistä oligopolistinen rakenne tai huomattava ero yhteisössä ja sen ulkopuolella sopimustuotteiden osalta käytettyjen hintojen välillä ja jos kiellolla on kyseisten tuotteiden toimittajan asema, tuotannon laajuus ja jäsenvaltioissa kertyvän myynnin suuruus huomioon ottaen niin tuntuva vaikutus jäsenvaltioiden väliseen kauppaan, että se on omiaan vaarantamaan yhteismarkkinoiden tavoitteiden saavuttamisen.

Ehdot, joissa kielletään jakeluyritystä myymästä suoraan yhteisössä sopimustuotteita, joita se on sitoutunut myymään yhteisön ulkopuolisissa maissa, samoin kuin tuomasta niitä takaisin yhteisöön, eivät jää tältä osin perustamissopimuksen 85 artiklan 1 kohdassa määrätyn kiellon soveltamisalan ulkopuolelle sillä perusteella, että kyseisten tuotteiden yhteisössä toimiva tavarantoimittaja hoitaa tuotteiden jakelun yhteisössä sellaisen valikoivan jakeluverkoston kautta, jota koskee perustamissopimuksen 85 artiklan 3 kohdan mukaisesti annettu poikkeuslupapäätös.